Direktiva 2004/11/ES Evropskega parlamenta in Sveta

z dne 11. februarja 2004

o spremembi Direktive Sveta 92/24/EGS o napravah za omejevanje hitrosti ali podobnih vgrajenih sistemih za omejevanje hitrosti nekaterih kategorij motornih vozil

EVROPSKI PARLAMENT IN SVET EVROPSKE UNIJE STA -

ob upoštevanju Pogodbe o ustanovitvi Evropske skupnosti, in zlasti člena 95 Pogodbe,

ob upoštevanju predloga Komisije,

ob upoštevanju mnenja Ekonomsko-socialnega odbora,

ob ravnanju skladno s postopkom, določenim v členu 251 [1],

ob upoštevanju naslednjega:

(1) Treba je sprejeti ukrepe zaradi zagotavljanja nemotenega delovanja notranjega trga.

(2) Direktiva Sveta 92/24/EGS [2] je ena izmed posamičnih direktiv o postopku ES-homologacije, ki je bil uveden z Direktivo Sveta 70/156/EGS z dne 6. februarja 1970 o približevanju predpisov držav članic o homologaciji motornih in priklopnih vozil [3]. Zato se predpisi in opredelitve pojmov Direktive 70/156/EGS, ki se nanašajo na vozila, sisteme, sestavne dele in samostojne tehnične enote vozil, uporabljajo za to direktivo.

(3) Naprave za omejevanje hitrosti za vozila, ki se uporabljajo za prevoz potnikov in za prevoz blaga, katerih največja skupna masa presega 10 ton, so pozitivno vplivale na varnost v cestnem prometu in na zmanjšanje težkih poškodb pri nesrečah, kakor tudi na zmanjšanje onesnaževanja zraka in porabe goriva.

(4) Direktiva Sveta 92/6/EGS z dne 10. februarja 1992 o vgradnji in uporabi naprav za omejevanje hitrosti za določene kategorije motornih vozil v Skupnosti [4] je bila razširjena na lažja motorna vozila kategorij M2 in N2. Zato je treba ustrezno spremeniti področje uporabe Direktive 92/24EGS glede zahtev za izdelavo naprav za omejevanje hitrosti, da bi urejala iste kategorije motornih vozil.

(5) Zato je treba ustrezno spremeniti Direktivo 92/24/EGS -

SPREJELA NASLEDNJO DIREKTIVO:

Člen 1

Direktiva 92/24/EGS, se spremeni kakor sledi:

1. Člen 1 se nadomesti z naslednjim besedilom:

V tej direktivi:

- "vozilo"; pomeni vsako motorno vozilo kategorij M2, M3, N2 ali N3, opredeljenih v Prilogi II Direktive 70/156/EGS, namenjeno za cestni promet, z vsaj štirimi kolesi in z največjo konstrukcijsko določeno hitrostjo večjo od 25 km/h,

- "naprava za omejevanje hitrosti"; pomeni omejevalno napravo za hitrost, namenjeno za uporabo na vozilu v smislu te direktive, za katero se lahko podeli homologacija za samostojno tehnično enoto v smislu Direktive 70/156/EGS. Vgrajeni sistemi za omejevanje največje hitrosti vozila, ki so že od začetka vključeni v konstrukcijo vozila, morajo ustrezati enakim zahtevam kakor naprave za omejevanje hitrosti.";

2. prvi stavek tretjega pododstavka točke 1.1 v Prilogi I se nadomesti z naslednjim besedilom:

"Namen te direktive je omejiti največjo cestno hitrost na določeno hitrost za vozila za prevoz blaga kategorij N2 in N3 in za vozila za prevoz potnikov kategorij M2 in M3."

Člen 2

1. Po 17. novembru 2004 države članice ne smejo zaradi razlogov, ki se nanašajo na naprave za omejevanje hitrosti ali podobne sisteme:

- zavrniti podelitve ES-homologacije ali nacionalne homologacije za vozilo, napravo za omejevanje hitrosti ali za vgrajen sistem za omejevanje hitrosti,

- prepovedati registracije, prodaje ali začetka uporabe vozila niti zavrniti prodaje ali začetka uporabe naprave za omejevanje hitrosti ali vgrajenega sistema za omejevanje hitrosti,

če vozila, naprave za omejevanje hitrosti ali vgrajeni sistemi za omejevanje hitrosti ustrezajo določbam Direktive 92/24/EGS.

2. Po 1. januarju 2005 države članice zaradi razlogov, ki se nanašajo na naprave za omejevanje hitrosti ali na vgrajene sisteme za omejevanje hitrosti, prepovedo prodajo, registracijo ali začetek uporabe vozil, naprav za omejevanje hitrosti ali vgrajenih sistemov za omejevanje hitrosti, ki ne ustrezajo določbam Direktive 92/24/EGS.

Člen 3

1. Države članice sprejmejo zakone in druge predpise, potrebne za uskladitev s to direktivo, najpozneje do 17. novembra 2004. O tem takoj obvestijo Komisijo. Te ukrepe uporabljajo od 18. novembra 2004.

2. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

3. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Ta direktiva začne veljati tretji dan po objavi v Uradnem listu Evropske unije.

Člen 5

Ta direktiva je naslovljena na države članice.

V Strasbourgu, 11. februarja 2004

Za Evropski parlament

Predsednik

P. Cox

Za Svet

Predsednik

M. McDowell

[1] Pogodbe Mnenje Evropskega parlamenta z dne 9. oktobra 2003 (še ni objavljeno v Uradnem listu ES) in Sklep Sveta z dne 20. januarja 2004.

[2] UL L 129, 14.5.1992, str. 154.

[3] UL L 42, 23.2.1970, str. 1. Direktiva, kakor je bila nazadnje spremenjena z Uredbo (ES) št. 807/2003 (UL L 122, 16.5.2003, str. 36).

[4] UL L 57, 2.3.1992, str. 27. Direktiva, kakor je bila nazadnje spremenjena z Direktivo 2002/85/ES Evropskega parlamenta in Sveta (UL L 327, 4.12.2002, str. 8).

--------------------------------------------------